  Майя Бывальцева Юлия Ильмурзина Выль сезонлы выль спектакль бырйыса, Удмурт йӧскалык театрлэн труппаез отпуске кошкиз. Иван Тургеневлэн «Отцы и дети» романэзъя пуктэм ужзэс Ижкарын 28-тӥ но 29-тӥ куарусёнэ возьматозы. Шутэтскыны кошкемлэсь азьвыл, нырысетӥ репетициос ортчизы ни, озьы ик кутскемын декорациосты лэсьтон. Иворъёсъя «Удмуртия» агентстволэн корреспондентэзлы со сярысь ивортӥз спектакльлэн пуктӥсь режиссёрез Владимир Сафонов.  Тургеневлэн романаз возьматэм ужпумъёс туала вакытэ но лэчыт сыло. Егитъёслэн но бадӟымъёслэн улон шоры учкемзы ӵемысь пӧртэм луэ. Спектакль та ужпум шоры палэнысен учкыны юрттоз.  «Асьмелы тросгес шулдыръяськон ужъёс возьмато. Соосты возьматоно ӧвӧл шуыса мог уг вераськы. Нош котьмалэн аслаз мертэтэз вань. Йырвизьлы но, сюлэмлы но сиён кулэ. Соин «Отцы и дети» спектакльын ӝутэм ужпумъёс туала дырен юн герӟаськемын», — шуэ спектакльлэн пуктӥсь режиссёрез, Россиысь сиё-дано артист, Удмуртиысь калык артист, искусство удысысь дано ужась Владимир Сафонов. Спектаклез пуктон бордын озьы ик ужало Россиысь сиё-дано суредась, художник-постановщик Владислав Анисенков, балетмейстер Пётр Овчинников, крезьгуръёсты радъясь Анатолий Эркишев. Огъя вераса, спектакле 30-лэсь трос артистъёс пыриськозы. Валтӥсь ролез - Евгений Базаровез - оскизы Максим Григорьевлы.  «Мыным та роль туж тунсыко потэ. Базаров - нигилист, эрико малпаськись егит пиосмурт - улэ, мерлык куронъёсты лыдэ басьтытэк. Со понна адӟем карымон адямиос но ӧвӧл. Базаров кадь адямиосты пумитаме ӧвӧл на, соин ик али образзэ пумозяз валаса мон ӧй на вутты. Мукет ласянь, секыт роль соин ик тунсыкогес но луэ», - мылкыдъёссэ усьтэ Максим Григорьев.  Мукетъёссэ бадӟым рольёсты шудозы Сергей Наговицын (Аркадий Кирсанов), Валерий Мадзеков (Николай Петрович Кирсанов), Оксана Гаврилова (Анна Одинцова), Светлана Сергеева (Екатерина Локтева). Выль сезонлы удмурт кылын выль ужъёс бырйымтэ на. Нош ортчемзэ йылпумъязы премьераен - Пётр Захаровлэн «Эбга» ужезъя пуктэм «Чупчи крезь» кык ёзэн эпос драмаен. Учкисьёсын та уж туж вылӥ дунъямын вал. Тегъёс: Лулчеберет Ижкар Удмуртия  